SKRIFTLIG FORESPØRGSEL E-3233/02

af Caroline Lucas (Verts/ALE) til Kommissionen

(15. november 2002)

Om: Kaffehandel

Finder Kommissionen det rimeligt, at kaffeselskaber i Europa ifølge The Economist har en fortjeneste på op til 40 % på kaffe, mens kaffeproducenterne, som de er afhængige af, synker dybere og dybere ned i fattigdom?

Har Kommissionen til hensigt at tage spørgsmålet om selskabers sociale ansvar op med de fire kaffegiganter i Europa: Nestlé, Sara Lee, Kraft og Tchibo?

Svar afgivet på Kommissionens vegne af Pascal Lamy

(17. december 2002)

Kommissionen er klart ikke i stand til at bedømme individuelle selskabers fortjenstniveauer selv om det må siges, at disse tal er omtrent dobbelt så høje som dem, der nævnes af Oxfam i deres nylige rapport om kaffekrisen. Kommissionen er imidlertid den første til at erkende, at ustabilitet på kaffemarkedet rent faktisk er et væsentligt problem for producenterne, og den er klart over de udviklingsmæssige konsekvenser af faldet i kaffepriserne og de meget reelle problemer, som kaffedyrkerne står over for. Med henblik på at afhjælpe den umiddelbare krise arbejder Kommissionen i øjeblikket inden for Den Internationale Kaffeorganisation for bedst muligt at støtte dens kvalitetsordning, hvilket burde medvirke til at forbedre verdensmarkedspriserne. Den støtter også en række projekter, der skal fremme udviklingen af fair trade-markeder og derved hjælpe fattige producenter med at opnå en større andel af det internationale marked.

Spørgsmålet om, hvilke yderligere foranstaltninger Kommissionen kan træffe vedrørende kaffe i den nærmeste fremtid, overvejes af en tværtjenstlig arbejdsgruppe i samråd med ikke-statslige organisationer, herunder Oxfam og store kaffeproducenter. Parlamentet vil blive holdt underrettet om alle fremskridt.

På længere sigt er diversificering af økonomien et centralt element i en sammenhængende udviklingsstrategi, der sigter mod at afskaffe fattigdom og integrere udviklingslandene i verdensøkonomien. Diversificering kræver en samlet fremgangsmåde for handel og udvikling(1). Med Alt undtagen våben-initiativet og sin vilje til at opnå en vellykket handelsrunde medvirker Kommissionen til at skabe større markedsmuligheder for udviklingslande, så de kan diversificere. Den yder også udviklingsstøtte for at bidrage til at virkeliggøre mulighederne.

Kommissionen har drøftet den aktuelle krise med en række firmaer, der også er bekymrede over de langsigtede konsekvenser for deres forsyningskæde. Denne dialog vil fortsætte i de kommende måneder. Det er klart, at tiltag fra den private sektors side vil være en del af enhver langsigtet strategi til afbalancering af udbud og efterspørgsel.

I forbindelse med det bredere spørgsmål om virksomheders sociale ansvar er det Kommissionens overordnede mål at fremme et sådant ansvar ved at støtte nyskabelse og gennemsigtighed samt fornyelse af praksis og instrumenter, der anvendes i denne sammenhæng. Det nyetablerede EU-interessentforum for virksomheders sociale ansvar vil behandle udviklingsaspekter af virksomheders sociale ansvar med det mål at fastlægge fælles vejledende principper for samarbejdet mellem virksomheder og interesserede parter om sociale eller miljømæssige udfordringer.

(1) KOM(2002) 513 endelig udg.